Per Clausen (EL), 2008-11-13:
Jeg synes jo for så vidt, at den tidligere kulturministers forslag har givet anledning til mange interessante overvejelser, og jeg vil da gerne sige, at en af de første reaktioner fra min side var, at det da var glædeligt, for indtil det minut havde vi jo hver gang, vi havde rejst et spørgsmål, der havde skattepolitisk karakter, fået at vide, at det måtte afvente Skattekommissionens arbejde.
Vi tænkte, at der nu åbenbart var åbnet op for måske at lave beskedne forandringer, forbedringer, af skattesystemet, uden at det behøvede at afvente Skattekommissionens rapport, hvis det var sådan, at det var indlysende fornuftigt.
Jeg synes sådan set, at hvis Liberal Alliance går efter større retfærdighed på det her område, er det da fornuftigt at se på, om de ordninger, man har om skattefrihed nu, er fornuftige og rigtige.
Det er sådan set Enhedslistens udgangspunkt, at indkomster jo skal beskattes ens, og hvis der skal være forskel på, hvordan man beskatter indkomster, så nogle indkomstformer beskattes lempeligere end andre, burde det vel i grunden være de indkomster, som var direkte forbundet med arbejdsudøvelse, som blev beskattet lempeligere, og ikke alle mulige andre.
Jeg er enig med hr. Anders Samuelsen i, at der findes en række eksempler på, at man - i et land, hvor alle taler om, at det skal kunne betale sig at arbejde - beskatter indkomster, som ikke er forbundet med arbejde, lempeligere.
Og jeg deler lidt skatteministerens opfattelse af, at De Olympiske Lege er noget særligt, men det er også, fordi jeg er så gammel, at jeg kan huske, at de her præmiepenge i Danmark ville have ført til, at de stakkels mennesker havde fået frataget deres medaljer.
Altså, når man er så gammel, ved man godt, at OL er vigtigere end Tour de France.
Og jeg er glad for, at der er folk, der bærer traditionerne med sig.
Men skattepolitisk er jeg sådan set helt enig med Det Radikale Venstres ordfører, og det er vel ikke så overraskende, at man indimellem kan gribe hr. Niels Helveg Petersen og Det Radikale Venstre i at være så pragmatiske, at et par principper er røget.
Jeg kan slet ikke forstå, at det kan overraske hr. Anders Samuelsen med den fortid, han har.
Jeg går ud fra, at det er sådan, at kulturministeren har sit flertal på plads.
Jeg kender jo i hvert fald en af forligsparterne til finansloven så godt, at jeg ved, at det er et parti, som er meget nøjeregnende, også med mindre beløb på kulturområdet.
Det indgår jo altid i finanslovaftalerne, og det ville da være kedeligt at få forskønnelsen af Jellingstenene fordunklet af nogle penge til medaljetagere ved De Olympiske Lege.
Endelig kunne man jo også anskue det sagligt.
Mit synspunkt er, når jeg flere gange er blevet spurgt af journalister, om jeg synes, der skal flere penge til Team Danmark, at det da kunne være en god idé.
Men der skal også flere penge til breddeidrætten, og vi skal også helst sikre os, at det øvrige kulturliv i Danmark ikke lider skade.
Så vi bliver nødt til at se på det i en helhed, og det går jeg da ud fra at kulturministeren må gøre.
Den tidligere kulturminister har i hvert fald tit fortalt os, når vi har forhandlet kulturpolitiske forlig, at nu skulle vi være klar over, at der ikke var flere penge til kulturområdet, for det havde finansministeren sagt.
Og jeg har ikke hørt noget i dag, der tyder på, at det er anderledes.
Så jeg er måske lidt tvivlende over for, om den model, som i dag er blevet skitseret, lykkes, også fordi den blev skitseret lidt utydeligt.
Og så vil jeg bare takke Liberal Alliance for at have indført et godt princip, når det handler om at lave finanslovaftaler, nemlig at man dagen efter selvfølgelig kommer med et udgiftskrævende forslag.
Jeg vil til Socialdemokraterne, SF og Det Radikale Venstre sige, at en sådan praksis vil gøre det meget nemmere for Enhedslisten at indgå i finanspolitiske aftaler efter det kommende valg.